13 krondyr, der har været sluppet ud af sin indhegning, er nu igen hjemme hos Farm Fun-dyrepark i Aalbæk.

Ude er godt, men hjemme er nu engang bedst. Farm Fun-dyrepark har i flere dage kæmpet for at få deres 13 krondyr hjem i indhegning igen, efter de stak af gennem en port til deres indhegning, som blev blæst åben for over 14 dage siden. Siden har dyreparken forsøgt at drive krondyrene hjem til Aalbæk igen med både droner og heste, men nogle gange er det bare nok, at sol, måne, stjerner og vind står rigtigt. - Vinden har vendt, og så har de fundet vej hjem, siger Anette Klausen, der sammen med sin far Søren Kristensen driver Farm Fun-dyrepark. Da krondyrene stak af fra deres indhegning, stod vinden i øst, så derfor endte dyrene med at løbe ud i Kattegat, senere drejede vinden mod syd, inden den de sidste par dage har blæst mod nord, og det fik krondyrene til at vende snuden hjemad, så de lørdag igen kunne komme i sikkerhed bag indhegningen hos Fun Farm-dyrepark. - Jeg hoppede af glæde da vi så dem på marken, de stod lige uden for indhegning. Vi kørte ned til dem med vores fodrevogn, og så gik de lige så fint efter den og fulgte med den ind i indhegningen, siger Anette Klausen. Ikke ude af syne I de 15 dage krondyrene har været væk, har Anette Klausen og de andre medarbejdere fra Farm Fun-dyrepark hver dag været i kontakt med dyrene. - Hver dag har vi været nede at fordre dem, for vi har fundet dem hver dag, siger Anette Klausen. Men selvom de har kunnet fodre krondyrene og se dem hver dag, så er det mere specielt at få dem hjem igen. - De har fået alt, hvad hjertet begærer af alle de lækre ting, som de godt kan lide, siger Anette Klausen. Vigtige for dyreparken Den store glæde ved at have fået krondyrene hjem skyldes ikke kun at ejerne af dyreparken er glade for dyrene. Krondyrene er nemlig også vigtige for gæsterne i dyreparken. - For det første har de en stor seværdighed for vores park, folk kan godt lide at komme og se dem og fodre dem. Det er nogle gode dyr, og de er meget omgængelige og er vigtige for parken. Jeg har ikke andre hjortedyr, så det er dem vi har. Og så er der lige det med porten, som blæst op af vinden for to uger siden. Den har de fået styr på, så det ikke sker igen. - Den er blevet fikset og lavet og repareret og den er blevet gjort stærkere, så det er ikke der, de kommer ud, hvis de kommer ud igen, siger Anette Klausen.